
El dia 29 de Maig de 1876 va nàxer En Joseph Pujadas y Truch 
al Masnou, població qu’ell estima ab tot el sèu cor , en la qual ha vis¬ 
cut sempre y confia poderhi morir. 

Sens altra preparació literaria que sa gran afició, va posarse de 
joventi a escriure, en hores que havia de sostraure al necessari descans. 
Axi estudià y axi aprengué. No tingué més guia que'l sèu entusiasme, 
ni altre mestre que la seva general intuició. Debades cercaríem, donchs, 
un art refinat en els sèus versos, ò pretendríem trobarJii una filiació, per 
més que, a volies, semblin emular la poesia popular de Mossm Cinto y 
del Apeles Mestres. L'autor s'ho déu tol a si mateix, y dintre'l medi en 
que s'ha format, no hi hii dupte que posselteix un valor representatiu 
ben propi. Y ho abona'l fet de que En Joseph Pujadas, entre sos paysans 
y en altres nuclis populars, pot vantarse de comptar ab un püblich de¬ 
vot, qui ingènuament sent y celebra en sos versos tota la bellesa qu'es 
susceptible de capir. 

En Pujadas, català de cor, ha fet notables serveys a aqueix püblich. 
Exemple de tals serveys es el llibre Ramell de felicitacions y poesies 

escolars, publicat ab el fi de que la maynada's servís de la llengua ca¬ 
talana en les festes senyalades, per a felicitar a sos superiors. Es clar 
qu’aquesta mena de llibres no solen ésser un model de bon gust poètich, 
ni tan sols de simple literatura, lo qual fóra de doldre si, per altra ban¬ 
da, persones idònies no haguessin ja iniciat un treball de depuració y 
selecció que permeti establir bones biblioteques per a infants; però, tot es 
començar, y En Pujadas va fei ho tal com va poder y saber, agotantse 
en poch temps dues edicions de la seva obreta: èxit que’l sèu patriotis¬ 
me tenia ben merescut, 

Ha donat al teatre multitui d'obres, entre elles Els Llops, quadro 
dramàtich premiat y estrenat a fíuenos Aires, y Jorns de dol, drarnet 
patriòtich escrit expressament per als noys del Colegi de Sant Jordi que 
dirigeix En Flos y Calcat, primer mestre d'En Pujadas, el qual drama 
fou representat en festes escolars celebrades als teatres Nou Retiro, Prin¬ 
cipal y Novetats, de Barcelona, 

Ha obtingut premis en diversos certàmens, adquirint axi populari¬ 
tat, Recordem, entre ells, els de Badalona, Molins de Rey, Agramunt, 
Castellar del Vallès , Tarrassa, Buenos Aires y Montevideo, 








POESIES 


A MASNOU 


jMasnou dels meus amors! Vila xamosa, 
la més blanca, joliu y esplendorosa 
que Deu posà somrihent arràn del mar, 

penyora de llealtat y d’honradesa, 
espill de caritat, font de noblesa! 
de la Costa joyell el més preclar. 

Terra de braus marins y varons sabis 
qu’han dut arrèu del món ton nom triomfant, 
y de noyes d’ulls clars y rojos llavis 
que t’omplen tot d’encís y dolç encant. 

Ditxós qui del gran món lluny de l’escoria 
de sa vida, aprop teu, arriba al fi, 
qu’es passar d’una glòria a l’altra Glòria 
poguer a ton redós viure y morí’. 


A LA «CASA BENÈFICA» DE MASNOU 


l’asil 


Oh, Asil! Flor xamosa 
de flayre esquisida! 
Oh, casa pietosa 
per Deu benehida! 


del trist esperança. 


Ets tu llum divina 
que’ls cors ilumina 


En tu veyèm l’obra 
de pau y gaubança, 
refugi del pobre, 


omplintlos d’encants, 
y sots tos fins nobles 
a tots ens acobles 


com dignes germans. 

LES GERMANES 


lOh, Germanes tot dolcesa! 
lOh, Germanes tot bondat 
que l’estela duhèu impresa, 
de la santa caritat, 

y d’amor l’ànima encesa 
y de fè el cor sadollat!... 
Vostra augusta senzillesa 


a tots com ha captivat! 

Hont vcyèu la desventura, 
com coloma blanca y pura 
a n’allí parèu el vol... 

Sóu els àngels que’ns envia 
el bon Deu ab alegria 
per omplí'l món de consol. 


LES ASILADES 


lOh, velletes tremoloses 
que cayèu al pes dels anys! 
lOh, velletes pietoses 
qu’beu sofert tants desenganys! 

Prop les monges amoroses 
han calmat vostres afanys 
y viviu ara ditxoses 


sense po’a mals averanys. 

Que a n’aquesta santa casa 
hont l’amor tot ho abrasa 
nova vida comencèu, 
ho diu clar vostra mirada 
y la flayre de bugada 
que damunt vostre portèu. 


LA CAPELLA 


lOh, capella recullida, 
niu d’amor, de fè y virtut, 
balsem dolç que dona vida 
y coratge al cor retut. 

Flo’esplendenta y escullida 
de tan bella excelsitut 
que sa flayre benehida 


ho ompla tot de beatitut. 

Al redós teu, ab gaubança 
el mortal sent la esperança 
d’assolir gloriós el cel 
si lligà’s dexa pels llaços 
dels gentils y tendres braços 
de la Verge del Carmel. 


el jard! 


|Oh, inefable poesia 
del xamós y humil jardí! 

1 L’esperit com s’hi extassía 
contemplant tan bell florí’l 


Sens recel l’aucella hi nia, 
y l’oreig somriu aquí, 
y té’l cant més harmonia 
y la flor perfum més fi. 

Prop de Therba remeyera 
hi floreix la rosa vera, 
prop del teli el fruyt daurat... 


Contemplantlo s’hi endevina 
qu’ho embelleix la mà divina 
d’aquells àngels de bondat!... 


LA CANÇÓ ETERNA 


Jo sé una cançó 
que may serà vella. 

Jo sé una cançó 
qu’es d’ara y de sempre, 
qu’es dolça y gentil, 
qu’es gran y es eterna. 

Jo sé una cançó 
la més encisera. 

La entonen els cels, 
la canta la terra, 


la resen els mars, 
els rius la psalmegen. 

Son ritme exquisjt, 
sa bella cadència, 
ses notes sublims 
l’espay tot omplenen. 

S’escampen pel bosch, 
pel plà y per la serra, 
per camps y camins, 
per gorchs y congestes; 
pel mont y la vall... 

Es la santa cançó del Treball. 


Y diu axis el cant—cant plè de vida— 
com cap de més formós se n’ha dictat: 


Jo sóch el rey del món! Es mon reyalme 
un reyalme d’amor y joya y pau! 

Jo duch la calma als cors, rès de rancúnies; 
jo faig els pobles lliures, may esclaus. 


La Natura ab mi pròdiga ha estat sempre, 
car tots cl séus secrets m’ha revelat 
del pregon de la mar y de la terra 
fins a*lo més ignot del ample espay. 


Y axis jo duch arrèu la benaurança 
y sóch com blanch colom símbol de pau, 
y sóch dèu abundosa de riqueses 
y inestroncable font de benestar. 

Sóch arpegi suau que’ls cors delecta, 
la fada que promet un bon demà, 
la rosada gentil que dóna força 
y sóch Vida y Amor y Llibertat. 

Per mi’l brau mariner serè y impertèrrit 
malgrat els mils perills solca la mar 
per a tornar triomfant vers a sa Patria 
que’l reb braços oberts com mare aymant. 

Per mi'l bon texidor dintre la fàbrica 
texeix ses ilusions junt ab el drap 
y’is sofert forjador m’entona un himne 
acompanyantse’l cant a cops de mall. 

Per ma gloria’l miner plè d’heroisme 
el cor de les muntanyes va furgant 
per treuren els tresors qu’elles avares 
centúries de centúries han guardat. 

M’ofereix ab delit la cusidora 
de corrandes d’amor bell enfilall, 
la vella filadora recorts dolços, 
la puntayre gentil somnis galants. 

El bon pagès en Deu y en mi confia 
esperant la cullita de demà, 
l’artista ferse un nom que’l món admiri 
tot sembrant la Bellesa y la Bondat. 

Y’l pobret exilat qu’anyora y plora 
la Patria qu’ab recança un jorn dexà 
s’entrega a mi ab daler per tornar prompte 
a fruir de sos ayres purs y sans. 

Y en mi creu tot el món, com jo procuro 
pel bé sempre de tots per un igual; 
les gotes de suhor que per mi’s llencen 
les convertexo en or sens perdren cap. 

Feliç vull fe’a tothom, sia quin sia 
son modo de sentir y de pensar. 

Tothom per mi es igual, car sols veig homes 
y a tots els homes Deu va fer germans. 

Jo’ls crido, dignifico y ennoblexo; 
jo vull els pobles richs y forts y grans; 
jo vull de tot el món fe’una familia; 
jo vull de tot el món ferne una llar. 

Dejorn ò tart, jo esfondraré la guerra 
aquest monstre horrorós y repugnant 
que no’s cansa jamay demanant vides, 
d’omplir els cors de dol y nedà’en sanch. 

Aquell que lluyta ab mi, no cal que temi 
d’aquest món els esculls y temporals, 
que la casa hont sóch jo està ben guardada; 
la misèria y la fam passen de llarch. 

Hont sóch jo vé'l Progrés y ab ell la Glòria, 
y al crit sublim d’«Avant y sempre avant» 
les muntanyes forado, obro fronteres, 
aturo’ls rius y axamplo més la mar. 

Aquell qui m’aburreix, que may en manquen, 
déu ésser de per tot foragitat; 
no mereix bé de Deu ni de la Patria 
y es deshonra de propis y d’estranys. 

Però aquells que'm rendexen homenatge 
y lluyten plens de fè y de noble afany 
y honorantme a n’a mi a ells s’honoren 
y miren d’útils ser a sos semblants, 

benehits síen tots! Salut y glòria! 

Ells són de mon exèrcit soldats braus, 
adalits d’una causa santa y noble, 
dignes fills del Progrés y de la Pau. 


Anèu avant, que’l món es gran y es vostre! 
Seguiu ab cor ben nét y'l cap ben alt 
llohant arrèu mes glòries y alabances 
ab la ploma, ab el càvech ò ab el mall! 


Aquesta es la cançó del sant Treball. 

ANIVERSARI 

Pobre pare! Avuy fa un any 
just, que'ns dexares 
y encara’l cor vesteix dol 
y’is ulls s’omplenen de llàgrimes. 

Pobre pare! Ja fa un any! 

Sembla ahí'encara! 

No ns podèm pas avenir 
de no vèuret ab nosaltres. 

Per xò sempre ton recort 
ens acompanya 
y parlèm sempre de tu 
per donar esplay a l’ànima. 

Y tes virtuts remembrèm, 
tot imitantles, 

y remembrèm els teus fets 
y recordèm tes paraules. 

Y creyèm vèuret per tot 
rialler y afable 

y sentim encar ta veu 
y fins sentim tes petjades. 

Y ab fonda veneració 
que’ls cors abranda 

entrèm a n’el quarto teu 
creyent qu’havèm de trobarthi. 

Y vegentlo buyt y fret 
com el niu que’l torb arrasa 
el cor s’omplena de dol 

y’is ulls s’omplenen de llàgrimes... 

Pobre pare! Avuy fa un any 
just, que'ns dexares! 

LA ROSÓ 


Les campanes toquen 
a missa majó’, 
layró, 

qu’avuy hi hà la vila 
grossa animació. 

L'herèu Lladó’s casa, 
qu’es galan minyó, 
layró, 

ab la pubilleta 
del Mas Olió. 

Tot guarnit el temple 
fa goig de debó, 
layró. 

Té de benehirlos 
el senyor Rectó’. 

Si ell es un bell moço, 
es també un traydó’, 
layró. 

Paraula té dada 
temps hà a la Rosó. 

Després que l’enganya 
la dexa a recó, 
layró, 


y encara’n fa befa 
sens cap compassió. 

• ♦ # 

Quan dóna’l «sí, pare» 
des d un fosch recó 
layró, 

*>’ou un gemech fondo 
seguit d’un greu plo’. 

Al da’el «sí» la nuvia 
se sent la remó’, 
layró, 

que fa un còs al caure 
a terra en rodó. 

Les dònes hi corren 
plenes d’emoció, 
layró. 

Defalleix la nuvia, 
ell té tremoló’. 

Tothom se n’esglaya, 
plora’l bon Rectó’. 
Layró. 

La Rosó jau morta. 
iQue Deu la perdó! 


CANÇÓ DE GANDUL 


Diu la gent que may treballo; 
m’es igual' 

Si al llevarme ja badallo, 

Deu me val. 

Jo no sé quin mal patexo 
ni entench pas lo que serà: 


quan veig feyna ja’m dalexo... 
per mirar quí la farà. 

Y cs perque tinch a l’esquena 
no sé què que’m té retut 
que al blincarme iquína pena! 
sols me trobo bé ajegut. 

Diu la gent que may treballo; 
m'es igual! 

Si al llevarme ja badallo, 

Deu me val. 

% 

Qjaan m’axeco cada dia 
pel meu gust, mig adormit, 
al moment esmorsaría 
y m’entomaria al llit. 

Prò’l despullàm m’amohina 
y m’ajech cercant consol 
al estiu sota una alsina 
y al hivern de panxa al sol. 

Diu la gent que may treballo; 
m’es igual! 

Si al llevarme ja badallo, 


Deu me val. 

Mòlts n’hi han qu’es sa requesta 
y son únich interès 
que fos cada dia festa 
per a gandulejar més. 

No estich pas per tals marfugues, 
tot ab festes es afany; 

Jo ja firmaria ab dugués... 
y cad’una de mig any! 

La gent diu que no treballo 
mes, no’n faig gens de cabal; 
guan me diuen gandul, callo; 
si’ls contesto es que badallo, 
prò enfadarme... tant se val! 


SCHERZO 


Plens d’amor y plens de joya 
van tots dos camí del bosch. 

Tantost seuen vora un marge, 
com s’empayten com dos folls; 
tantost van la mà donantse, 
com jugant se donen cops. 

Ja no veuen de la vila 
més que’l campanar tant sols. 
Ja respiren fort la tlayre 
del pinar y herbes del bosch. 

Tot es calma y poesia, 
tot somriu, tot es amor. 

Ja la mà’s donen febrosos 
que’l camí es un xich penós. 

Ella diu;—iQuin espectacle 
més joliu y esplendorós! 


Fins el cel es més alegre...— 

Y ell la mira plè de goig. 

Y afegeix:—jQuina ginesta! 

Isembla talment un munt d’or! 
iQuina cosa més bonica! — 

Ell somriu y n'hi fa un pom. 

Poch desprès;—^Quines roselles! 
Són enceses com el foch... 

Quines flors més enciseres!...— 

Ell n’hi cull de tots colors. 

Als pochs passos;—<Sents?...Escólta. 
|Oh, quin cant més harmoniós! 
íEls aucells fins nos saluden!— 

La contempla ell plè d'amor. 

—iMíra allà quantes abelles! 
iMíra aquí quins papallons! 

^Allí dalt veig una aucella! 

No, una; dugués; són merlots 
y al bech porten una palla... 

Fan un niu!...— 

Y ell ab passió 
sent que'l cor fort li batega. 
—Mira. Veus? iQue son bufons! 
Ab quin delit que treballen 
per rebre bé als petitoys... 
D’aquí unes quantes setmanes 
vindrèm al bosch altre cop 
per sapiguer si ja tenen 
aucells petits... iOh, quin goig 
que farànl... 

—Bé, però, digues: 
^qu’es axò que no respons?— 


Ell extasiat se la mira 
y al fi diu, rublert d’amor: 

— Quan els àngels parlen, l’home 
resta immòvil, silenciós. 

Pària; pària que t’escolto. 

Pària tu sola! 

— Qu'ets boig!— 
ella respon tota roja 
y somrihent ab dolçor. 

Ell la pren per la cintura 

y al bell moment d’entrà’al bosch 

esclata un petó dolcíssim 

que ressona y’s confon 

ab els cants y melodies 

de pinsans y rossinyols. 


GARBA 

LLUNA DE JANER 


Lluna hermosa, lluna blanca 
lluna del Janer glaçat! 
Quanta poesia tanca 
ta escayenta soletat! 

L’ocell dalt pelada branca 
te contempla estarrufat 
semblant dirte que li manca 


l’escalf dolç del niu amat! 

Lluna blanca y melangiosa! 
L’infantó que al llit reposa 
a ta llum veu vagament 
com cavalquen, com galopen, 
com somriuen, com s’apropen 
els sants Reys del Orient. 


SOMNIANT 

Va solcant la terra'l bon llaurador 
y va somniant... 

—Després de la sembra y quina ufanor 
té d’ésser l’encanti 

Serà una cullita de tanta abundor 
com poques n’hi han... 

Pagaré a n’el metge, el cens, la llevor, 
la quinta del gran...— 

Quimeres y somnis! Al bo de cullir 
el riu ab follia ho va arrasar tot. 

Y ell contemplantsho sens dir un sol mot 
els punys clou ab força, mes, sens defallir 
la rella al llot clava forçantse a llaurar 


y torna a somniar! 


MATINADA D’ABRIL 

Ha anat plovinejant ab calma y ab dolcesa 
pot dirs tota la nit. Es pluja qu’ab gaubança 
du als camps tendra ufanor omplintlos de bellesa 
y du la pau als cors omplintlos d’esperança. 

El bon pagès un cant entona en sa lloança 
qu’en ella hi veu joyós esplèndida promesa 
d’un esdevenidor rublert de benhaurança 
com premi a n’el treball qu’es tota sa riquesa. 

Y veu com creix el blat y veu sos fills com crexen 
y juguen ab daler y salten y enfortexen 
prop la esposa fidel que’ls guayta enamorada 
en tant el dia romp, ei cel tot s'asserena, 
dexondas Tocellet, cl gall canta ab veu plena 
y'l sol entra triomfant per l’ampla portalada. 


MATINAL 

Ja som dalt de la costa. Ja som dalt de la serra. 

El sol promte exirà. 

Oh, Deu! Quin espectacle més bell es quan la terra 
comença a despertar! 

Les herbes lluhexen totes un devassall de perles, 
el cel es blau y clar 

y al bosch tot desvetllantse els passarells y merles 
quin bo de refilar! 

Qu’hermosa y esplendenta es veu d’aquí la plana!... 

Cantant un pastor puja guiant el séu remat; 
se sent al lluy del AngeJus el só d’una campana 
y l’oració a n’els llavis floreix ab viu esclat... 

Que Deu ens dó bon dia! Y a tu, terra galana, 
oh, dolça Catalunya, Salut y Llibertat! 


LLOANÇA DEL MAIG 


Bell Maig que tot es flayre 
de flor de tarongé’ 
que va perfumant l’ayre 
com cèlich encensé'! 

Tu fas cantà’al trobayre 
la Vida, el Goig, el Bé, 
y al rossinyol cantayre 


inspires jogané’. 

Oh, Maig! Encís dolcíssim 
que des del Cel l’Altíssim 
escampa arreu del món, 
al mar dant harmonia, 
als camps santa poesia 
y als cors amor profon... 


POSTA DE SOL 


Ton encís, oh, sol morent, 
com m'atrau y m’extasia! 
Ton incendi com m’encén 
y’m corprèn ta melangia! 

Près de suau encantament 
faig volar ma fantasia 
y una excelsa poesia 


me breçola dolçament... 

Son perfum la flor t’envia 
y la més tendra elegia 
té dedica’l rossinyol... 

Y en el toch d’Ave Maria 
ab tu va morint el dia 
y la terra’s posa dol... 


NOBLE VENJANÇA 


Ab la cara enriolada, 
en els llavis la cançó 
y la falç ben esmolada, 
entra al camp el segadó’. 

Les espigues sembla’s plauen 
en mostrar llur plenitut, 
mes, ben prompte, febles, cauen 


com un exèrcit vençut 

tot resant:—No dexis l'eyna! * 
Segador, fés bona feyna! 

Tàlla, séga sens parà’! 
Esmicólans sens recança, 
que nosaltres en venjança 
pels teus fills te darèm pà. 

NADALA 


La nadala ha florit y un àngel canta, 
la terra vesteix festa y tot somriu; 
si la neu del hivern es la complanta, 
el cel es rioler com cant d’estiu. 

Es Nadal. Jesús neix. Es la nit santa. 

Els ocells tot cantant dexen llur niu 
y’l Geni del infern dupta y s’espanta 
car tremola llur soli y poderiu. 

Ressona per l’espay música angèlica 
y «Pau als homes»... diu una veu cèlica, 
en tant per tot el món com gentil fio’ 
esclata la cançó vibrant y clara: 

Que li darèm a n'el Noy de la Mare 
que li darèm que li sàpiga bó... 


IilVERNENCA 


La terra es tota blanca 
y un ocellet retut 
pel fret, dalt d’una branca 
tremola esma-perdut. 


l'escalf del niu volgut... 


Y va nevant... Y ell crida, 
car sent li fuig la vida 


y entrantli un panteig lleu, 


La fam sos parpres tanca 
y troba ab lassitut 
qu’avuy com may li manca 


. un floch de blanca neu... 


s’arrauleix més y calla... 
Al caure, l’amortalla 


|SI GOSfiSl... 


MISSIVA 


Si gosés, que te’n diria 
de cosetes aprop teu!... 

Quan serà aquest ditxós dia!... 
Quan serà sols ho sab Deu! 


Te diria qu’ets ma glòria, 
qu’a tot’hora’m fas glati’ 
y que’t tinch a la memòria 
tarda, vespre y dematí. 

Que per tot cerco ab deliri 
el teu rostre falagué’, 
que ma vida es un martiri 
que no sé si aguantaré. 

Que’ls diumenges al Ofici 
(Deu m’ho vulga perdonà’) 
a tu’t miro ab més desfici 
que no pas al capellà. 

Que lo teu, fins una agulla, 
ho recordo ab interès 
prò en tocant a la casulla 
may puch dir del color qu'es. 

Te diria, y’m pots creure, 
que ja estich cansat de tot 
y que al Xich no’l puch pas veure 
per mofeta y tabalot. 

Quan hi hà balles a la plaça 
es quan passo més tropell 
que potsè’n fas un gra massa 
de ballar y riure ab ell. 

Axò’m mata l’alegria 
y mon cor tant ne sufreix 
qu’a poguer prou us fondría 
ò'm fondría a mi mateix. 

Com qu’ell sab que jo hi patcxo 
per xò vé a n’el teu costat; 
com que veu que m’hi dalexo 
per xò’s fa l’enamorat. 

Y’t diria que t’enganya 
y’t bescanta ab els amichs, 
y’t diria que s’afanya 
inventant mil emboiichs. 

Y que quan ab alegria 
la flor guardes qu’ell t’ha dat, 
iquín pessich te clavaria 


si’t tingués al meu costatl 

Y’t diria, al fi, traydora, 
que si jo tingués vint anys 
tot axò d’avuy no fóra 
ni tindria tants afanys. 

Fins la mare avuy a taula 
m’ha renyat, y ho crech mólt just; 
prò li agrades (no es pas faula) 
donchs, coneix qu’he tingut gust. 

Si la quinta fos passada 
y ja rès me des fatich, 
íquína broma més pesada 
jugaria al pobre Xich!... 

Si a tots dos nos enlluhernes, 
lluytariem ab brahó: 
si ell ho diu per les tavernes, 
jo a ton pare y al rectó’. 


Ja sé jo que lo que’t conto 
t’ho podria mòlts cops di’, 
mes, si’m té l’amor mig tonto... 
iquè hi puch fer, pobret de mi? 

Y es qu’al tindret a ma vora 
al moment ho olvido tot, 
y la llengua m’es traydora 
y no puch dir ni un trist mot. 

Mon desig prou fóra dirte 
lo greu qu'es mon sufriment, 
mes, al vèuret y al sentirte 
tot me passa, francament. 

Quan arribi'l ditxós dia, 
allavors prou gosaré!... 

Serà tanta ma alegria 
que no sé si hi pensaré... 

Prò si hi penso |uy, amor mia! 
Iquína feyna que tindré! 






io8 


J. PUJADAS 


PETITES COSES 

LA LLOCA 


Per sos petits, niçaga 
de bella picardia, 
la lloca tan manyaga 
pot dirs que hi té follia. 

Sots son plomall amaga 
a tots ab gelosia 
y crida y inquieta vaga 


si algun se n'hi esgarria. 

Els porta plascentera 
a pendre’l sol per l’era, 
a beure vora’l rech... 
Q.ui inquietàlshi gosi 
sabrà quan s’ho proposi 
la força que té al béch. 


MATINAL 


Al apuntà’el dia 
omplena la vall 
de dolça alegria 
el fresch cant del gall. 

A dins l’establia 
renilla’l cavall, 
el goç que hi dormia 


desfà un llarch badall. 

La vaca remuga, 
la testa fexuga 
el bou alça ab braó, 
en tant mig somorta 
per sota la porta 
va entrant la claró’. 


TRAGÈDIA 

La mosca pel corral tota orgullosa 
volava ab gran desfici y sens parà’ 
quan badant sense solta y vanitosa 
ab una terenyina s’enredà. 

L'aranya que quieta y cuydadosa 
estava vigilantla estoneta hà 
per rebre bé visita tan xamosa 
contèu ab quin dalè’s posà a filà’. 

La mosca butzinant, esma*perduda, 
buscava inútilment consol y ajuda; 
ho veu el rabadà y el tabalot 
vol salvaria ab un cop de barretina 

y al bell punt mosca, aranya y terenyina 
finiren a les mans d'aquell xicot. 


íllibertat! 


De fam y de set 
el pobre aucellet 
ha mort a la gavial 
Del béch mig-badat 
sortir sembla irat 
un xiscle de rabia. 


Ha mort unglejant 
el ferro que'l volta. 
L’oreig tot passant 
li resa una absolta 
y un raig dolç y suau 
de sol, l’amortalla... 


En tant l'home per no ésser més esclau, 
malehint els tirans lluyta y treballa. 


ELS PARDALS 


Al meu galliner 
quin vol de pardals 
hi vé ab alegria. 

No sé que ho deu fer 
que hi són puntuals 
al pich de mig-día. 

Hi solen entrar 


com a casa seva, 
picant el menjar 
no’s donen pas treva; 

si acàs ningú'ls veu 
els xiscles com pugen!... 
Si’l gall els en treu 
protesten y fugen. 


LA TERRAYRE 

Enganxat a un carrot qu’es una ruhina 
de tan plè d'esboranchs y penjarelles 
el burret de la terra d'escudelles 
va cayent pels carrers més que hi camina. 

La mestressa que’ls mena de rutina 
(terrayre, carro y ruch, itres coses velles!) 
donantli suaus copets a les costelles 
au! y au! vora séu sempre rondina. 

Y aquesta trinitat errant, xaruga, 
fa sa tasca diaria y fexuga 
voltada de vaylcts que li fan mofes, 

la vella trayent comptes a tot'hora, 
el carro a cada sòt semblant que plora 
y’l burro somniant palla y garrofes. 


DOS AM1CHS 


L'infantó y’l passarell 
si’n gastaven d’alegria! 
L'infantó jugant ab ell 
se pot dir passava’l dia. 

L’infantó tan ros y bell 
poch a poch emmalaltia, 
comprenentho’l tendre aucell 


no cantava com solia... 

L’infantó està ai llit morintse 
y l’aucell tot arraulintse 
mor com ell sens cap esclat. 
Una mare resta sola 
y un infant com aucell vola 
vers al Cel d’àngels voltat. 


EL MEU GATET 


Es sedós, nèt y joliu, 
joganer fins al desvari, 
té un mirar dolç y expressiu 
y un morret estrafalari. 

La maynada ab afany viu 
fins disputa per jugarhi. 

Es un gat bell y atractiu, 


un gatet extraordinari. 

Rentas tots els dematins 
y’s pentina qu’es un gust, 
se daleix pels bons bocins; 
no es esquerp ni gens adust; 
la prova es que als ratolins 
no’ls ha dat may cap disgust. 


A LA CARITAT 

Oh, Caritat! Virtut la més hermosa 
que Deu ens ha llegat, font d’alegria 
pels qui’t tenen al cor, conhort y balsem 
pels que sufrexen. 

Oh, flor santa del Cel! Fa vint centúries 
que ab Jesús a la terra descendires 
y ab ton perfum suau, gentil y tendre 
tot cor enflayres. 

Tu, ho ets tot, Caritat! Ets font puríssima 
que ab tes aygues brillants y magestuoses 
de pol a pol la terra amorosexes 
y dónes vida. 

Tu ets l’àngel del amor qu’en nits glaçades 
als pobres miseriosos axoplugues 
y ab ton alè amorós vas alentantios 
y escalf els dónes. 

Tu ets aquell blanch colom que sens temensa 
al bell mig del combat el vol atura 
y als amichs y enemichs recull ab joya 
sota ses ales. 

Tu, la mare gentil, noble y ardida 
que fa crexe’ls infants que mares feres 
al posarlos al món, ay! abandonen 
com carn perduda. 

Tu, l'hermós raig de sol que alegre banya 
del benèfich asil les parets fredes, 
portant a n'els malats, retuts y tristos, 
consol y força. 

Tu ets vida y ets amor, tu ets tot puresa; 
tu ets d’aquest món migrat lo més espléndit, 
lo més magestuós, més bell y digne, 
més gran y noble. 

Sens tu, oh Caritat! fóra la terra 
un desert espantós y inacabable 
y homes ab homes, folls, s’abrahonarien 
mateix que feres. 

No fugis, donchs, jamay de nostra vora, 
viu sempre en nostre cor, régna en nosaltres 
y pòrtans amorosa y ben augusta 
ta flayre angèlica. 

De ta dèu cristal·lina a tots sadóllans, 
de la parla del Cel fésnos la gracia, 
de tes gestes heroyques y divines 
el cor omplènans. 

Fésnos dignes y bons, nobles y justos, 
en l'hora de la mort no’ns desamparis 
y òbrens de bat a bat, ben somrisenta, 
la santa Glòria. 


A UNA DAMA 


Vostre bell jardí, senyora, 
que gran es y que ufanós... 

De les flors qu’ell atresora 
cap pot compararse ab Vos. 

Cap es fresca y prou galana 
per poguè'ab Vos competí’; 
Vos sóu reyna sobirana 
de tan bell y rich jardí. 

Si hi teniu la claveUina 
rumbejant esbelts clavells, 
al passarne Vos s’inclina, 
vostres llavis són més bells. 

Prou la rosa s’hi obre ab força 
tot regnanthi dignament, 
prò al davant vostre’s colltorça 
com per fe’us acatament. 

La violeta seductora 
quan us veu a Vos passar 
del camí surt a la vora 
y la planta us ve a besar. 

Fins la dalia presumida 
s’humilía de mal grat 
perque may tindrà en sa vida 
vostra excelsa raagestat. 

Y’l bell girassol gronxantse 
tot humil y esplendorós 
va seguintvos y girantse 
com si’l sol siguessiu Vos... 


Sóu Regina indiscutible; 
fins el rossinyol festiu 
des d’un branquilló, invisible, 
us endressa un cant joliu. 

Us endressa un cant de joya, 
d’esperança y tendre amor 
que rebèu Vos alegroya 
y escoltèu ab dolç fervor. 

Vostre bell jardí, Senyora, 
qu'immèns es y qu’ufanós! 
mes cap flo’es tan seductora 
ni tan fresca com sóu Vos. 

Qjuan hi anèu amorosida 
a fe’un pom per vostre pit, 
per poguer ser l'escullida 
totes tenen viu neguit. 

Totes senten suau frisança 
quan el braç Vos allarguèu, 
totes tenen l’esperança 
de que les preferirèu. 

Semblen totes que lluhexin 
sos més vius y bells colors, 
y que frisin y's dalexin 
per poguer venir ab Vos. 

Per Vos, sembla que coneguin 
que’l morí’es morfexcelent; 
talment sembla que us ho preguin 
ab ulls plens d’agrahiment. 

La que Vos havèu cullida 

El cor méu també ho ansía 


y besèu ab suau dolçor, viure junt a vostre cor; 

us perfuma ab goig sens mida que feliç fóra si un dia 

desfallint plena d’amor... defallís ab Vos d'amor!., 


La que resta trista y sola 
al Cel mena son perfum; 
tot plorant clou sa corola 
y allí mor y allí’s consum... 

No ho volguèu, Senyora mia, 
que’s mustigui com la flor! 

Quan alegre cada dia 
a brillar comença’l sol, 
sembla’l món que s’extasia 
y s’omplena de consol. 

NATURA 

EL SOL 

joganer el ventijol. 

Camps y boscos, aus y plantes 
ses més íntimes complantes 
li endressen amorosits 

Notes plenes d’harmonia 
li dedica’l rossinyol 
y son pur perfum li envia 

mentre’l sol ab goig sens mida 
va escampant arrèu la vida 
y de joya omplint els pits. 

Oh, lluna argentina 
de suaus resplandors! 
Oh, llantia divina 
de blanques clarors! 

* 

Tu ets dolça regina 
de tendres amors 
y ets tu qui ilumina 

LA LLUNA 

gojosa més cors. 

Per xò contemplante 
ab joya y fè santa 
cerquèm bell consol 
resant a la una: 

Ijx lluna, la bruna 
vestida de dol... 


LES ESTRELLES 

En nits clares y calmoses com les hores somnioses 

contemplant el blau del cel van corrent ab gran anhel 

plè d’estrelles lluminoses y crech veure fantasioses 

com brillants clavats a un vel, vaguetats en cada estel!... 

Potser són i'esguart dels àngels Potser són ànimes clares!... 
y dels sants y dels arcàngels Potsé’Is ulls de nostres mares 


junt a Deu Omnipotent!... 

que’ns contemplen somrihent!... 

• 

La pluja benèfica 
qui arrèu va cayent, 
es dàdiva angèlica, 
deífich present. 

LA PLUJA 

com bes del amat. 

Y sent grans frisances 
ab suaus benaurances 
d’alegres amors, 

La terra sedenta 
la reb de bon grat, 
la reb sonrihenta 

y, mare feconda, 
les prades inonda 
de plantes y flors. 

Com fera traydora 
qui udola imponent, 
ab força atuhidora 
xisclant passa’l vent. 

EL VENT 

ab llòbrech accent. 

Les aus emmudexen 
y ab por s’arraulexen 
en son niu d’amors... 

El parch se desflora 

llastimosament 

y’l bosch cruix y plora 

Y'l vent ab fal·lera 
cobreix sa carrera 
de fulles y plors. 

El cel amenaça 
tempesta imponent, 
la fulla cau lassa 
moguda pel vent. 

EL TRÒ 

vagant ^er l’espay. 

Els monts s’estremexen 
y tots repetexen 
sa extranya cançó... 

El llamp zig zagueja 
sembrantne l’esglay 
y’l trò rondineja 

Sentint com udola, 
la terra tremola 
com un infantó. 

EL LLAMP 

Formidable y imponen turbonada 
va avensant y engroxint poch a poch; 
ja la lluna ha quedat amagada, 
ni una estrella s’ovira ja enlloch. 

De l’espessa y ombriu nuvolada 
surten llamps com serpetes de foch 
qu’allà hont dexen sa via marcada 
convertexen en cendres el roch. 

Ja s’enlayra.’s cargola y’s torça; 
ja's decanta y furient cau ab força 
vers la terra sembrant la po’arròu. 

El pagès al portal se detura; 

se’n va a dins, tanca fort y murmura 

tot senyantse: /Sant March, Santa Creui... 


LA NEU 


De blancor immaculada 
el terré’avuy s’ha vestit 
com la nuvia enamorada 
al donà’el «si* benehit. 

Tot es blanch; sembla la prada 
un llençol gran y infinit; 
els pagesos l’han mirada 


y *Any de Deu* contents han dit. 

Car sota exa blanca capa 
que’ls sembrats totalment tapa 
hi endevinen satisfets 
el blat qu’ab força germina 
que’ls promet blanca farina 
per donar pà als séus fillets. 


LA GLAÇADA 


La glaçada ha sigut forta 
com ben poques se’n veuràn! 

La plana igual qu’una morta 
ha perdut tot son encant. 

L’hereuet des de la porta 
s’ho contempla bo y plorant... 
No es per ell que’s desconhorta, 


que sos fills ne patiràn!... 

Surt el sol y a n’ei bon avi 
li floreix arran de llavi 
la cançó de Sol, solet... 
y al ensemps que l’herèu plora 
ell cantant surt al defora: 

Fina a viurem que tinch fretl... 

LA PEDREGADA 

La nuvolada ha estat devastadora. 

No recorda ningú una pedregada 
més ferma, més espessa y més granada, 
cada pedra era un ou ben a la vora. 

Tot ha quedat trinxat; talment tot plora: 
la cullita es per terra esmicolada 
y ab ella se n’ha endut, com fera irada, 
suhors, treballs y esperances tot alhora. 

El pagès cor*ferit, cego, frenètich, 
axeca vers al cel son puny atlètich 
y jura y maleheix, plorant el pobre!... 

Mes, la esposa fidel, diuli ab fal·lera: 

—No’n treus rès!... No reneguis!... Crèu y espéra! 
Que al tancà’un camí Deu, un altre n’obre... 


Estampa La Renaxensa.— Xuclà, IBarcelona. 











La nostra enquadernació 

Ab el quadern número 5296 quedà complet el dissetè volum 
de Lectura Popular.. 

Per enquadernarlo, hem hagut de fer les tapes (iguals a 
les dels anteriors, ab els noms dels autors en el llom) en con¬ 
dicions especialíssimcs a causa del enorme encariment de la 
tela y de tots els materials indispensables, a pesar de lo qual 
la oferim als nostres lectors als següents preus: 

Enquadernació completa del volum. . 1*20 ptes. 

Tapes soles.‘80 „ 


LOS NOSTRES SUSCRIPTORS 

servintse directament d’aquesta Administració, obtindràn els 
següents preus escepcionals: 

Enquadernació completa del volum. . * I’Od ptes. 

Tapes soles . ..*70 „ 

Per la matexa -rahó del encariment dels materials, hem 
hagut d’aumentar, unificantlos, los preus dels volums sencers 
enquadernats qu’hem fikat en ptes. 2*90. 


CATALANA 

REVISTA SETMANAL 

AB LA COLA BOR ACIÓ DELS PRINCIPALS ESCRIPTORS 
DE CATALUNYA, MALLORCA Y VALÈNCIA 

Surt cada diumenge, editada per la casa Ilustració Ca¬ 
talana, qu’cs per als nostres lectors la millor garantia de 
formalitat y d'exactitut. 

Per mor de les circunstancies actuals, estalvia’l paper, pe- 
iò nó la lletra, de manera qu’en son petit format dóna més 
quantitat de lectura que les publicacions similars de major 
tarnany. 

Cada any formarà dos forts volums de Revista de més de 
000 planes cada un, y quatre volums de folletí de més de 200, 
sumant en conjunt més de 2.000 planes. 

Compta ab la colaboració de quasi la totalitat dels escrip¬ 
tors catalans. 

Suscripció per tot l’any 1919, Pessetes 10. 










